ປ. ໂອບາມາ ຮຽກຮ້ອງໃຫ້ ກາດດາຟີ ສະລະອໍານາດ (ເບິ່ງຮູບສະລາຍດ໌)
ທ່ານ​ໂອ​ບາ​ມາ​ກ່າວ​ວ່າ ທ່ານ​ກາດດາ​ຟີ​ຈະ​ຕ້ອງ ​ຍອມຮັບ​ຮູ້​ວ່າ ທ່ານ​ບໍ່​ໄດ້​ຄວບ​ຄຸມປະ​ເທດ ​ຕໍ່​ໄປ ອີກ​ແລ້ວ.
ປະທານາທິບໍດີບາຣັກ ໂອບາມາ ໄດ້ອອກມາຮຽກຮ້ອງໃຫ້ຜູ້ນໍາລີເບຍ ທ່ານມວມມາ ກາດ ດາຟີ ສະລະອໍານາດດຽວນີ້ຊະ ໂດຍກ່າວວ່າພະລັງເຄື່ອນໄຫວທີ່ຕໍ່ຕ້ານທ່ານນັ້ນ ໄດ້ມາເຖິງ ຈຸດທີ່ຈະເຮັດໃຫ້ທ່ານລົ້ມລົງແລ້ວ ໃນຖະແຫລງການສະບັບນຶ່ງທີ່ອອກໃນແລງວັນອາທິດວານນີ້ ຫລັງຈາກພວກກະບົດໄດ້ທໍາ ຄວາມຄືບໜ້າເຂົ້າໄປໃນນະຄອນຫລວງຕຣີໂປລີແລ້ວນັ້ນ ທ່ານ ໂອບາມາກ່າວວ່າ ທ່ານ ກາດດາຟີຈະຕ້ອງຍອມຮັບຮູ້ວ່າ ທ່ານບໍ່ໄດ້ຄວບຄຸມປະເທດຕໍ່ໄປອີກແລ້ວ ທ່ານໂອບາມາຍັງກ່າວອີກວ່າ ສະຫະລັດຈະສືບຕໍ່ດໍາເນີນງານກັບປະຊາຄົມນາໆຊາດ ເພື່ອ ສະໜັບສະໜຸນການຫັນປ່ຽນຢ່າງສັນຕິໄປສູ່ລະບອບປະຊາທິປະໄຕໃນລີເບຍນັ້ນ ແລະຮຽກ ຮ້ອງສະພາປົກຄອງຊາດລະຍະຂ້າມຜ່ານຂອງຝ່າຍຄ້ານ ໃຫ້ຮວມເອົາຜົນປະໂຫຍດຕ່າງໆ ຂອງປະຊາຊົນລີເບຍທັງໝົດ ໃນເຊົ້າວັນອາທິດວານນີ້ ທ່ານ Anders Fogh Rasmussen ເລຂາທິການໃຫຍ່ອົງ ການເນໂຕ້ກ່າວວ່າ ຍິ່ງທ່ານກາດດາຟີຮູ້ສຶກສໍານຶກວ່າ ຕົນບໍ່ສາມາດເອົາຊະນະການຕໍ່ສູ້ ໄດ້ໄວເທົ່າໃດ ກໍຍິ່ງເປັນການດີເທົ່ານັ້ນ